**Am vrut să sun**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Când orologiu mi-a bătut în poartă,

Era devreme, numai luna spartă

A coborât pe-un deal să se ascundă

Să-și culce tâmpla rece pe-o secundă

Și doar spre seară să-şi arate fața...

Eu mă gândesc că-i tristă dimineața

Când știu că tu mai dormi o oră, două,

Nu-ți pasă că mă plimb, e frig și plouă.

Vreau să te sun și să te-alint o clipă,

Aș vrea să zbor, dar numai c-o aripă

Nu pot să mă strecor la pieptul care

E-ascuns între dantele de visare...

- Şi totuşi nu dormeam, la întâmplare,

Adăugam secundelor culoare,

Când primii zori îşi strecurau magia

Prin draperii, dar vezi, telepatia

N-a fost de-ajuns să ne-ntâlnim pe-o rază

Acolo unde cerul sângerează,

Credeam că-ţi va fi dor atât de tare

Încât să-mi pui pe gene stropi de soare.

E uneori reţeaua ocupată,

Dar vocea ta, alint de ciocolată,

O sorb flămândă când îmi dai de ştire:

E dimineaţă, bun găsit, iubire!

Ioan Grigoraș Liliana Trif